**Tichomorský bezpečnostný pakt** alebo **ANZUS** (angl. *Security Treaty between Australia, New Zealand and the United States of America*; dosl. *Bezpečnostná zmluva medzi Austráliou, Novým Zélandom a Spojenými štátmi*) je vojenské spojenectvo, ktoré zaväzuje Austráliu a Nový Zéland a, samostatne, Austráliu a Spojené štáty americké spolupracovať v obranných záležitostiach v priestore Tichého oceánu, hoci dnes je zmluva chápaná v zmysle, že sa vzťahuje na obranné záležitosti na celom svete. Zmluva ANZUS bola podpísaná v San Franciscu 1. septembra 1951 a účinnou sa stala počnúc 29. aprílom 1952.

História
--------

Zmluva ANZUS nadväzuje na blízku spoluprácu Spojených štátov, Nového Zélandu a Austrálie počas druhej svetovej vojny, keď bola Austrália prvý raz počas svojej existencie ohrozená útokom inej krajiny - Japonskom. V roku 1951 Spojené štáty usilovali zlepšiť vzťahy s Japonskom, najmä pre blízkosť dejiska kórejskej vojny k Japonsku. So zapojením sa Číny a možným zapojením Sovietskeho zväzu do diania v Kórei, sa mohla studená vojna premeniť na svetový konflikt. Avšak, vlády Austrálie a Nového Zélandu odmietali podpísať mierovú dohodu s Japonskom, ktorá by umožňovala znovuvyzbrojenie Japonska. Obe krajiny súhlasili až po prijatí ich návrhu na trilaterálne spojenectvo Spojenými štátmi.

Výsledná zmluva bola podpísaná v San Franciscu 1. septembra 1951 a účinnou sa stala počnúc 29. aprílom 1952. Zmluva zaväzovala signatárov uznať, že vojenský útok na kohokoľvek z nich v tichooceánskej oblasti ohrozuje mier a bezpečnosť ostatných.

Zmluva bola pôvodne úplný trojstranný pakt, ale po spore medzi Spojenými štátmi a Novým Zélandom v roku 1984 pre právo kotvenia pre americké lode vyzbrojené jadrovými zbraňami alebo poháňané jadrovou energiou v novozélandských prístavoch, je obmedzená na dva vzťahy - medzi Austráliou a Novým Zélandom a medzi Austráliou a Spojenými štátmi.

Austrálsko-americká aliancia zostáva v plnej platnosti podľa zmluvy ANZUS. Šéfovia obrany oboch krajín sa často zúčastňujú každoročných ministerských zasadaní. Každoročné stretnutia ministra obrany USA a austrálskeho ministra zahraničných vecí sú známe pod skratkou AUSMIN. Stretnutie AUSMIN pre rok 2011 bolo San Franciscu, v roku 2012 sa konalo v Perthe. Na rozdiel od Severoatlantickej aliancie, ANZUS nemá vlastné integrované obranné jednotky. Jednako, Austrália a Spojené štáty organizujú množstvo spoločných cvičení.

20. júna 2012 Spojené štáty zrušili zákaz kotvenia novozélandských lodí na amerických základniach po celom svete.

Referencie
----------

1. ↑  "ANZUS" in: KSSJ
2. ↑   *AUSMIN 2011, media release, 14 September 2011, Australian Minister for Foreign Affairs* [online]. Foreignminister.gov.au, 2011-09-14, [cit. 2011-10-03]. Dostupné online.
3. ↑  *Válečné lodě Nového Zélandu mohou po 26 letech kotvit v USA. Vztahy obou zemí se zlepšují* [online]. ihned.cz. Dostupné online.

Pozri aj
--------

* ASEAN
* SEATO
* Armáda Spojených štátov amerických
* NATO

Iné projekty
------------

WikizdrojeCommons
* Spolupracuj na Wikizdrojoch Wikizdroje ponúkajú pôvodné diela od alebo o **Tichomorský bezpečnostný pakt**
* Spolupracuj na Commons Commons ponúka multimediálne súbory na tému **Tichomorský bezpečnostný pakt**

Externé odkazy
--------------

* Plné znenie zmluvy ANZUS (po anglicky)

Zdroj
-----

* *Tento článok je čiastočný alebo úplný preklad článku ANZUS na anglickej Wikipédii.*